
Súd: Spisová značka: Identifikačné číslo súdneho spisu: Dátum vydania rozhodnutia: Meno a priezvisko sudcu, VSÚ: ECLI:
Krajský súd Bratislava 15Co/19/2025 1121209411 17. 12. 2025 JUDr. Silvia Walterová ECLI:SK:KSBA:2025:1121209411.1
ROZSUDOK V MENE SLOVENSKEJ REPUBLIKY Krajský súd v Bratislave v senáte zloženom z predsedníčky senátu JUDr. Silvie Walterovej a členov senátu JUDr. Evy Mészárosovej a Mgr. Zity Leimbergerovej v právnej veci žalobcu: Ministerstvo vnútra Slovenskej republiky, IČO: 00 151 866, Bratislava, Pribinova č. 2, proti žalovanému: KOMUNÁLNA poisťovňa, a.s. Vienna Insurance Group, IČO: 31 595 545, Bratislava, Štefánikova č. 17, zastúpený spoločnosťou: FELIX NEUPAUER & PARTNERS, s. r. o., IČO: 56 711 832, Bratislava, Šoltésovej č. 7325/14, za ktorú koná Mgr. JUDr. Felix Neupauer, o zaplatenie sumy 91.231,32 € s príslušenstvom, na odvolanie žalobcu proti rozsudku Mestského súdu Bratislava IV zo dňa 13. novembra 2024, č.k. B1-23 C 61/2021-176, takto rozhodol: I. Rozsudok Mestského súdu Bratislava IV zo dňa 13. novembra 2024, č.k. C 61/2021-176, p o t v r d z u j e .
B1-23
II. Žalovanému n e p r i z n á v a nárok na náhradu trov odvolacieho konania. odôvodnenie: 1. Mestský súd Bratislava IV rozsudkom zo dňa 13.11.2024, č.k. B1-23 C 61/2021-176, I. žalobu zamietol; II. žalovanému priznal voči žalobcovi nárok na náhradu trov konania v rozsahu 100 % s tým, že o výške náhrady trov konania rozhodne po právoplatnosti rozsudku samostatným uznesením vydaným vyšším súdnym úradníkom. Vychádzal zo žaloby doručenej súdu dňa 19.11.2021, ktorou sa žalobca domáhal od žalovaného zaplatenia sumy 91.231,32 € titulom náhrady škody, ktorá mu vznikla vyplatením dávok úrazového zabezpečenia pozostalým po nebohých policajtoch podľa zákona č. 328/2002 Z.z. Žalobca žalobu odôvodnil tým, že dňa 3.8.2017 došlo k dopravnej nehode na ceste č. 11/509 medzi obcami Q. a U. medzi služobným motorovým vozidlom zn. Kia Ceed, EČ: M. a osobným motorovým vozidlom zn. Suzuki Swift, EČ: S.. Pri výkone štátnej služby viedol služobné vozidlo por. Bc. L. F. a členom posádky bol aj kpt. PaeDr. B. P.. Dopravnú nehodu zavinila vodička Ing. F. E. (XXXX), S., B. č. XX, ktorá viedla motorové vozidlo po vedľajšej ceste č. III/470 v smere od W. na obec T. a pri vchádzaní do križovatky porušila dôležitú povinnosť podľa § 20 ods. 1 zákona č. 8/2009 Z.z. tým, že nerešpektovala zvislú dopravnú značku č. PI „Daj prednosť vjazde!“, v dôsledku čoho došlo k zrážke, pri ktorej služobné motorové vozidlo narazilo do ľavej zadnej časti motorového vozidla zn. Suzuki, následne dostalo rotáciu a presunulo sa do protismerného jazdného pruhu, kde pravou bočnou stranou narazilo do čelnej strany tam sa pohybujúceho nákladného vozidla zn. Peugeot Boxer, EČ: M.. Poškodení policajti zraneniam spôsobeným dopravnou nehodou na mieste podľahli. Na základe konania vodičky Ing. E. bol policajtom spôsobený služobný úraz, titulom ktorého vyplatil pozostalým tieto dávky úrazového zabezpečenia: náhradu primeraných nákladov spojených s pohrebom pozostalej manželke Bc. T. F. v sume 1.059,62 €, priznanej rozhodnutím riaditeľa KR PZ v Nitre zo dňa 23.11.2017, č. KRPZ-NRV-02-146-002/2017-PR, podľa § 25 ods. 1 písm. b/, ods. 2, ods. 3 v súlade s § 81 ods. 1 písm. a/ zákona č. 328/2002 Z.z. a v sume 2.050,70 €r priznanej rozhodnutím riaditeľa KR PZ v Nitre zo
dňa 20.11.2018, č. KRPZ-NR-V-O2-88-012/2018-PR, podľa § 25 ods. 1 písm. b/, ods. 2, ods. 3 písm. c/, ods. 4 v súlade s § 81 ods. 1 písm. a/ zákona č. 328/2002 Z.z.; zvýšené jednorazové odškodnenie pozostalých pozostalej manželke Bc. T. F., dcére V. F. a synovi L. F. v sume 50.704,20 € priznanej rozhodnutím prezidenta PZ zo dňa 22.1.2018, č. PPZ-KA1-5-002/2018-ŠK, podľa § 84 ods. 1 zákona č. 328/2002 Z.z.; náhradu primeraných nákladov spojených s pohrebom pozostalej manželke Mgr. L. P. v sume 605,28 €, priznanej rozhodnutím riaditeľa KR PZ v Nitre zo dňa 23.11.2017, č. KRPZ-NR-V-02-145-002/2017-PR, podľa § 25 ods. 1 písm. b/, ods. 2, ods. 3 v súlade s § 81 ods. 1 písm. a/ zákona č. 328/2002 Z.z. a v sume 1.994,80 € priznanej rozhodnutím riaditeľa KR PZ v Nitre zo dňa 18.7.2018, č. KRPZ-NR-V-02-87-011/2018PR, podľa § 25 ods. 1 písm. b/, ods. 2, ods. 3 písm. c/, ods. 4 v súlade s § 81 ods. 1 písm. a/ zákona č. 328/2002 Z.z.; zvýšené jednorazové odškodnenie pozostalých pozostalej manželke Mgr. L. P. v sume 40.092,50 € priznanej rozhodnutím prezidenta PZ zo dňa 22.1.2018, č. PPZ-KA1-4-002/2018-ŠK, podľa § 84 ods. 1 zákona č. 328/2002 Z.z. Spolu vyplatil dávky úrazového zabezpečenia pozostalým v úhrnnej výške 96.507,10 €, ktorú je oprávnený vymáhať od vinníka dopravnej nehody podľa § 114 ods. 5 zákona č. 382/2002 Z.z. a všeobecných ustanovení o náhrade škody podľa Občianskeho zákonníka. Vodička Ing. F. E., ktorá predmetnú dopravnú nehodu zavinila, bola odsúdená rozsudkom Okresného súdu Komárno zo dňa 8.12.2020, č.k. 3 T 91/2018-3011 v spojení s uznesením Krajského súdu v Nitre zo dňa 29.6.2021, č.k. l To 30/2021-3284, na nepodmienečný trest odňatia slobody a súčasne bola zaviazaná mu uhradiť vzniknutú škodu vo výške 92.461,60 €. Povinné zmluvné poistenie zodpovednosti za škodu spôsobenú prevádzkou motorového vozidla, ktorým bola škoda spôsobená, mala vodička uzatvorené u žalovaného pod č. XXXXXXXXXX/XXXXXXXXXX. Vyzval preto žalovaného listom zo dňa 8.10.2021 na úhradu vzniknutej škody za poistenú vodičku na základe povinnosti, ktorá jej bola uložená právoplatným rozhodnutím. Žalovaný uhradil na základe ním uplatneného nároku škodu v súhrnnej výške 5.275,78 € predstavujúcej časť priznanú poškodeným ako náhrada primeraných nákladov spojených s pohrebom. V liste zo dňa 20.10.2021 žalovaný uviedol, že uplatnený nárok vysporiada až na základe právoplatného a vykonateľného rozhodnutia súdu v súlade s právnymi predpismi, ktorými je viazaný (zákon č. 381/2001 Z.z.). Domnienka žalovaného spočívala v tom, že uplatnenú nemajetkovú ujmu je povinný hodnotiť súd, ktorý bude podľa jeho názoru skúmať či vôbec došlo k zásahu do psychickej a morálnej integrity osobnosti s odvolaním sa na § 13 ods. 3 Občianskeho zákonníka. Nesúhlasil s týmto právnym názorom majúc za to, že vymáhanú sumu vyplatil pozostalým po policajtoch ako dávky úrazového zabezpečenia podľa § 20 a nasl. zákona č. 328/2002 Z.z., nie ako nemajetkovú ujmu podľa § 13 ods. 3 Občianskeho zákonníka ako uvádzal žalovaný. S odkazom na citované ustanovenia § 4 ods. 2, ods. 3 zákona č. 381/2001 Z.z. a § 25 ods. 1 zákona č. 328/2002 Z.z. označil žalovaný nárok predstavujúci rozdiel medzi uplatneným nárokom a čiastočnou úhradou vykonanou žalovaným za dôvodný. 2. Vo veci nariadil prvoinštančný súd pojednávanie, vykonal dokazovanie vyjadreniami zástupcu žalobcu a právneho zástupcu žalovaného, oboznámením sa s listinnými dôkazmi, na základe čoho zistil nasledovný skutkový stav. Rozsudkom Okresného súdu Komárno zo dňa 8.12.2020, č.k. 3 T 91/2018-3011 v spojení s uznesením Krajského súdu v Nitre zo dňa 29.6.2021, č.k. l To 30/2021-3284, bola obžalovaná Ing. F. E. v súvislosti s dopravnou nehodou, ku ktorej došlo dňa 3.8.2017 a pri ktorej zahynuli por. L. F. a kpt. B. P., uznaná za vinnú zo spáchania prečinu usmrtenia podľa § 149 ods. 2 písm. a/ Trestného zákona s poukazom na § 138 písm. b/ Trestného zákona a pre prečin ublíženia na zdraví podľa § 158 Trestného zákona, za čo jej bol uložený trest odňatia slobody v trvaní štyri roky so zaradením na výkon trestu do ústavu s minimálnym stupňom stráženia a trest zákazu činnosti viesť motorové vozidlá akéhokoľvek druhu v cestnej premávke v trvaní šesť rokov. Predmetným rozhodnutím jej súčasne podľa § 287 ods. 1 Trestného poriadku bola uložená povinnosť titulom náhrady škody zaplatiť okrem iných aj Ministerstvu vnútra Slovenskej republiky škodu vo výške 92.461,60 €. Rozhodnutím riaditeľa Krajského riaditeľstva PZ v Nitre zo dňa 18.7.2017, č. KRPZ-NR-VO2-87- 012/2018-PR, bola pozostalej manželke Mgr. L. P. podľa § 25 ods. 1 písm. b/, ods. 2, ods. 3 písm. c/ a ods. 4 zákona č. 328/2002 Z.z. priznaná náhrada primeraných nákladov spojených s pohrebom - náklady na zriadenie pomníka vo výške 1.994,80 €; rozhodnutie nadobudlo právoplatnosť dňa 16.8.2018, v ktorého odôvodnení je poukaz na to, že dopravnú nehodu mala zaviniť vodička Ing. F. E.. Rozhodnutím prezidenta PZ zo dňa 22.1.2018, č. PPZ-KA1-5-002/2018-ŠK, bolo v rámci prieskumu mimo odvolacieho konania zmenené rozhodnutie riaditeľa KR PZ v Nitre zo dňa 23.11.2017, č. KRPZ-NR-VO2-146-003/2017-PR, ktorým bolo priznané jednorazové odškodnenie pozostalým Bc. T. F., V. F. a L. F. v celkovej výške 9.443,52 € tak, že každému z menovaných pozostalých bolo podľa § 84 ods. 1 zákona č. 328/2002 Z.z. priznané zvýšené jednorazové odškodnenie pozostalých vo výške 16.901,40 €;
rozhodnutie nadobudlo právoplatnosť dňa 15.2.2018 a z jeho odôvodnenia vyplýva, že dopravnú nehodu mala zaviniť vodička Ing. F. E.. Rozhodnutím prezidenta PZ zo dňa 22.1.2018, č. PPZ-KA1-4-002/2018ŠK, bolo v rámci prieskumu mimo odvolacieho konania zmenené rozhodnutie riaditeľa KR PZ v Nitre zo dňa 23.11.2017, č. KRPZ-NR-V02-145-003/2017PR, ktorým bolo priznané jednorazové odškodnenie pozostalej manželke L. P. v celkovej výške 8.018,50 € tak, že menovanej bolo podľa § 84 ods. 1 zákona č. 328/2002 Z.z. priznané zvýšené jednorazové odškodnenie pozostalých vo výške 40.092,50 €; rozhodnutie nadobudlo právoplatnosť dňa 14.2.2018, pričom v jeho odôvodnení je uvedené, že dopravnú nehodu mala zaviniť vodička Ing. F. E.. Rozhodnutím riaditeľa Krajského riaditeľstva PZ v Nitre zo dňa 20.11.2018, č. KRPZNR-VO2-88-012/2018-PR, bola pozostalej manželke Bc. T. F. podľa § 25 ods. 1 písm. b/, ods. 2 zákona č. 328/2002 Z.z. priznaná náhrada primeraných nákladov spojených s pohrebom - náklady na zriadenie pomníka vo výške 2.050,70 €; rozhodnutie nadobudlo právoplatnosť dňa 11.12.2018 a v jeho odôvodnení je poukaz na to, že dopravnú nehodu mala zaviniť vodička Ing. F. E.. Podľa potvrdenia Odboru sociálneho zabezpečenia sekcie personálnych a sociálnych činností a osobného úradu žalobcu zo dňa 12.1.2018, bola pozostalej L. P. dňa 12.1.2018 vyplatená náhrada primeraných nákladov spojených s pohrebom vo výške 605,28 € na základe rozhodnutia zo dňa 23.11.2017, č. KRPZ-NR-V-02-145-002/2017-PR, právoplatného dňa 15.12.2017 a dňa 26.3.2018 jej bolo vyplatené zvýšené jednorazové odškodnenie pozostalých vo výške 40.092,50 € na základe rozhodnutia č. PPZKA1-4-002/2018-ŠK, zo dňa 22.1.2018, právoplatného dňa 14.2.2018. Z potvrdenia Odboru sociálneho zabezpečenia sekcie personálnych asociálnych činností a osobného úradu žalobcu zo dňa 29.3.2018 zistil, že pozostalej Bc. T. F. bola dňa 12.1.2018 vyplatená náhrada primeraných nákladov spojených s pohrebom vo výške 1.059,62 € na základe rozhodnutia riaditeľa KR PZ v Nitre zo dňa 23.11.2017, č. KRPZ-NR-V-02-146-002/2017-PR, právoplatného dňa 15.12.2017 a dňa 26.3.2018 jej bolo vyplatené zvýšené jednorazové odškodnenie pozostalých vo výške 3 x 16.901,40 € na základe rozhodnutia PZ zo dňa 22.1.2018, č. PPZ-KA1-5-002/2018-ŠK, právoplatného dňa 15.2.2018. Podľa potvrdenia Odboru sociálneho zabezpečenia sekcie personálnych a sociálnych činností a osobného úradu žalobcu zo dňa 17.9.2018, bola pozostalej L. P. dňa 13.9.2018 vyplatená náhrada primeraných nákladov spojených s pohrebom vo výške 1.994,80 € na základe rozhodnutia č. KRPZ-NRVO2-87-011/2018-PR, zo dňa 18.7.2018, právoplatného dňa 16.8.2018. Z potvrdenia Odboru sociálneho zabezpečenia sekcie personálnych asociálnych činností a osobného úradu žalobcu zo dňa 15.1.2019 zistil, že pozostalej Bc. T. F. bola dňa 14.1.2019 vyplatená náhrada primeraných nákladov spojených s pohrebom vo výške 2.050,70 € na základe rozhodnutia zo dňa 20.11.2018, č. KRPZNR-VO2-88-012/2018-PR , právoplatného dňa 11.12.2018. Listom zo dňa 8.10.2021 si žalobca voči žalovanému uplatnil nárok na náhradu škody z povinného zmluvného poistenia zodpovednosti za škodu spôsobenú prevádzkou motorového vozidla v celkovej výške 96.507,10 € s odkazom na ustanovenie § 114 ods. 5 zákona č. 328/2002 Z.z. a všeobecné ustanovenia o náhrade škody podľa Občianskeho zákonníka. K úhrade čiastkových nárokov uviedol aj označenie variabilných symbolov (suma 51.763,82 € mala byť uhradená k VS: XXXXXXXXX, suma 40.697,78 € k VS: XXXXXXXXX, suma 1.997,80 € k VS: XXXXXXXXXX a suma 2.050,70 € k VS: XXXXXXXXX). Žalovaný v odpovedi zo dňa 20.10.2021 s poukazom na § 13 Občianskeho zákonníka uviedol, že ak žalobca je toho názoru, že mu vznikol nárok na nemajetkovú ujmu, je potrebné zvážiť iniciovanie úkonov v súdnom konaní a príslušný súd nezávisle a nestranne posúdi jednotlivé okolnosti prípadu, ale najmä vyhodnotí, či vôbec došlo k zásahu do psychickej a morálnej integrity osobnosti, či bol zásah objektívne spôsobilý fyzickej osobe privodiť ujmu na jednotlivých stránkach osobnosti a ak áno, do akej miery, pričom poisťovňa sa v tomto súdnom konaní bude vyjadrovať k opodstatnenosti a primeranosti výšky nemajetkovej ujmy vo vzťahu k všetkým relevantným okolnostiam, na ktoré je súd povinný prihliadať. Poisťovňa vysporiada nárok až na základe právoplatného a vykonateľného rozhodnutia súdu v súlade s právnymi predpismi, ktorými je viazaná (najmä zákon č. 381/2001 Z.z.). Poverený zástupca žalobcu sa na pojednávaní plne pridržal žalobnej argumentácie. Poukázal na riadne uplatnenie nároku v trestnom konaní voči vinníčke dopravnej nehody Ing. F. E. a súčasne dňa 28.5.2018 i u žalovaného, ktorý však od neho požadoval predloženie právoplatného rozhodnutia súdu alebo policajného orgánu preukazujúce zavinenie vodičky. Následne si preto nárok voči žalovanému uplatnil až po právoplatnom skončení trestného konania, kedy ho žalovaný s nárokom na náhradu nemajetkovej ujmy odkázal na uplatnenie nároku v civilnom konaní. S uvedeným sa nestotožnil, nakoľko v danej veci sa jedná o vyplatené dávky úrazového zabezpečenia podľa zákona č. 328/2002 Z.z. Namietol rozpor vznesenej námietky premlčania s dobrými mravmi, pre ktorý žiadal na námietku premlčania neprihliadať. Vyslovil presvedčenie o tom, že žalovaný mu je povinný vyplatiť žalovaný nárok a zároveň konal v rozpore s § 11 ods. 6, ods. 7 zákona o povinnom zmluvnom poistení, kedy mal povinnosť v lehote troch mesiacov
prešetriť nárok žalobcu a následne do 15 dní ho aj riadne vysporiadať. V rozpore s dobrými mravmi konal minimálne, keď inštruoval žalobcu na učinenie úkonov, ktoré žalobca v dobrej viere vykonal a následne v rozpore so zásadami slušnosti vzniesol námietku premlčania. Vyplatené dávky úrazového zabezpečenia spadajú do rámca škody na zdraví, nakoľko následkom poistnej udalosti došlo k úmrtiu policajtov, preto sa na náhradu škody nevzťahuje všeobecná premlčacia lehota, t. j. uplatňuje sa iba subjektívna lehota, ktorá začína plynúť potom, čo sa ozrejmí vinník dopravnej nehody. Uplatnil si tak riadne v rámci subjektívnej premlčacej lehoty nárok ihneď potom, ako bola vinníčka dopravnej nehody Ing. E. uznaná vinnou. Žalovaný implicitne uznal nárok žalobcu, čoho dôkazom sú čiastočne vyplatené dávky úrazového zabezpečenia vo výške 5.275,78 €. Právny zástupca žalovaného na pojednávaní zotrval na doterajšej obrane spočívajúcej v uplatnenej námietke premlčania žalovaného nároku. Ohľadom namietaného rozporu námietky premlčania s dobrými mravmi uviedol, že nároky, ktoré žalovaný považoval za riadne preukázané a uplatnené, žalobcovi plnila a v ďalšom ho odkázal na uplatnenie súdnou cestou, z čoho bez ďalšieho vyplýva, že žalovaný tieto nároky neuznával. Čiastkové dobrovoľné plnenie pre žalovaného nesporných nárokov nemožno považovať za uznanie akýchkoľvek alebo všetkých ďalších nárokov vzniknutých z dopravnej nehody, resp. hradených žalobcom. Nestotožnil sa ani s právnou kvalifikáciou nároku prezentovanou žalobcom, že v danom prípade sa jedná o nároky na náhradu škody na zdraví, nakoľko takéto nároky patria len priamym poškodeným pri dopravnej nehode a predmetom tohto konania je nárok spadajúci pod ustanovenie § 4 ods. 3 zákona o povinnom zmluvnom poistení ako nárok vyplácaný na základe osobitných predpisov. 3.1. Po právnej stránke súd prvej inštancie rozsudok odôvodnil ustanoveniami § 2 ods. 1, ods. 2, § 3 ods. 1, § 100 ods. 1, ods. 2 veta prvá, § 106 ods. 1, ods. 2 Občianskeho zákonníka, § 25 ods. 1, ods. 9, § 81 ods. 1, ods. 2 písm. a/, § 114 ods. 5 zákona č. 328/2002 Z.z. o sociálnom zabezpečení policajtov a vojakov a o zmene a doplnení niektorých zákonov v znení účinnom v rozhodnom čase, § 4 ods. 3, ods. 4, § 15 ods. 1, ods. 2 zákona č. 381/2001 Z.z. o povinnom zmluvnom poistení zodpovednosti za škodu spôsobenú prevádzkou motorového vozidla a o zmene a doplnení niektorých zákonov v znení účinnom v rozhodnom čase, dôvodiac premlčaním žalovaného nároku. Poukázal na to, že súdna prax i právna teória pod premlčaním rozumie kvalifikované uplynutie času ustanoveného v zákone pre vykonanie práva, v dôsledku ktorého nárok možno úspešne odvrátiť námietkou premlčania. Znamená výrazné oslabenie subjektívneho práva účastníka právneho vzťahu, keď oprávnene vznesená námietka premlčania má za následok zánik súdnej vymáhateľnosti nároku, v dôsledku čoho premlčané právo nemožno veriteľovi autoritatívne priznať. Premlčaním právo samo o sebe nezaniká (na rozdiel od inštitútu preklúzie), len sa oslabuje práve v tej zložke, ktorá predstavuje nárok (actio nata). Právo naďalej existuje, avšak iba vo forme naturálnej obligácie, t. j. dobrovoľného plnenia zo strany dlžníka. Účelom tohto právneho inštitútu v občianskoprávnych vzťahoch je v súlade s princípom právnej istoty zabezpečiť, aby oprávnený subjekt pod hrozbou sankcie premlčania a oslabenia súdnej vymáhateľnosti nároku si svoje právo uplatnil v zákonom stanovenej dobe, a teda aby dlžník v záväzkovoprávnych vzťahoch nebol bez zreteľa na čas a po neúmerne dlhej dobe vystavený úspešnej žalobe zo strany veriteľa. Inštitút premlčania je tiež výrazom rímskoprávnej zásady vigilantibus iura scripta sunt (právo patrí bdelým). Premlčanie v konečnom dôsledku okrem uvedenej donucovacej funkcie predchádza aj prípadnej dôkaznej núdzi a prispieva k právnej istote. Ak na základe vznesenej námietky premlčania súd zistí, že nárok je premlčaný, z hľadiska procesnej ekonomiky už neskúma samotné meritum veci. Premlčanie práva na náhradu škody sa v zmysle § 106 Občianskeho zákonníka riadi tzv. kombinovanou premlčacou lehotou, a to dvojročnou subjektívnou, ktorej začiatok je stanovený dňom, kedy sa poškodený dozvedel o škode a o tom, kto za ňu zodpovedá a trojročnou objektívnou premlčacou lehotou, ktorá v súlade s princípom právnej istoty stanovuje maximálnu premlčaciu lehotu pre uplatnenie tohto majetkového práva a pre plynutie ktorej je jediným rozhodujúcim okamihom deň, kedy došlo ku škodovej udalosti. Objektívna premlčacia lehota neplatí pri škodách na zdraví, kedy je rozhodujúcou len subjektívna premlčacia lehota. Citované ustanovenie zákona sa aplikuje aj v prípade, keď je zodpovednosť za škodu ustanovená v osobitnom zákone, ktorý nemá samostatnú úpravu premlčania práva na náhradu škody. V prípade úmyselne spôsobenej škody je premlčacia lehota desaťročná. V zmysle všeobecných právnoteoretických východísk obidve lehoty začínajú plynúť a plynú nezávisle od seba, subjektívna lehota nepredlžuje dĺžku objektívnej premlčacej lehoty a ich vzájomný vzťah je taký, že právo sa považuje za premlčané uplynutím ktorejkoľvek z nich. Pre konštatovanie vedomosti o osobe škodcu je potrebné, aby poškodený disponoval informáciami o okolnostiach vzniku škody, na základe ktorých si môže utvoriť dostatočne pravdepodobný úsudok o tom, kto za škodu zodpovedá (R 16/2014). V prípade prebiehajúceho
trestného konania sa poškodený nedozvie o okolnostiach rozhodných pre plynutie premlčacej doby až po právoplatnosti trestného rozsudku, ale okamihom, kedy sa tieto okolnosti skutočne dozvie. Aj keď až právoplatným rozhodnutím v trestnom konaní je rozhodnuté o vine obžalovaného, neplatí automaticky, že až týmto dátumom sa poškodený dozvedá o tom, kto za škodu zodpovedá. Pri posudzovaní vedomosti o osobe škodcu je irelevantné to, či sa škodca dopustil konania napĺňajúceho skutkovú podstatu niektorého trestného činu, ale rozhodujúcim je to, či svojim (zavineným) konaním spôsobil majetkovú stratu poškodenému (viď napríklad Fekete, I.: Občiansky zákonník 1. zväzok (Všeobecná časť). Veľký komentár, 3. aktualizované a rozšírené vydanie. Bratislava: Eurokódex 2017, rozhodnutie Najvyššieho súdu Slovenskej republiky zo dňa 28.5.2010, sp.zn. l Cdo 82/2009). Obdobne Najvyšší súd Českej republiky v rozhodnutiach zo dňa 30.9.2003, sp.zn. 25 Cdo 871/2002, zo dňa 29.9.2009, sp.zn. 25 Cdo 2891/2007, zo dňa 13.11.2008, sp.zn. 2l Cdo 2958/2007, zo dňa 27.2.2013, sp.zn. 25 Cdo 2272/2011 konštatoval, že pre vedomosť o osobe zodpovednej za škodu stačí, ak skutkové okolnosti, ktorými poškodený disponuje, mohli viesť k záveru o vymedzení zodpovedného subjektu a že deň právoplatnosti trestného rozhodnutia priamo nesúvisí s vedomosťou poškodeného o škode a škodcovi. Vedomosť o škode súdna prax už stabilne vysvetľuje nielen ako vedomosť o škodovej udalosti (deň úrazu, dopravnej nehody), ale aj vedomosť o tom, že vznikla škoda určitého druhu a rozsahu, ktorú možno objektívne vyčísliť, aby mohol byť škodový nárok riadne uplatnený na súde (obdobne viď napríklad R 38/1975, R 3/1984, uznesenie Ústavného súdu Slovenskej republiky zo dňa 16.9.2015, sp.zn. I. ÚS 384/2015, rozsudok Najvyššieho súdu Slovenskej republiky zo dňa 30.3.2011, sp.zn. 3 Cdo 231/2009, ŠVESTKA, J.- SPÁČIL, J.- ŠKÁROVÁ, M.- HULMÁK, M. a kol. 2008. Občiansky zákonník 1. § 1 až 459. Komentár. Praha: C.H.Beck, s. 548). Aplikujúc uvedené právnoteoretické východiská a citované zákonné ustanovenia na vykonaným dokazovaním zistený skutkový stav veci dospel k záveru o dôvodnosti žalovanou legitímne vznesenej námietky premlčania žalovaného nároku v celom rozsahu. Predmetom konania je žalobcom uplatnený nárok na náhradu škody vo výške 91.231,32 €, ktorá mu bola spôsobená vyplatením dávok úrazového zabezpečenia pozostalým po policajtoch usmrtených počas výkonu služby pri dopravnej nehode, ku ktorej došlo dňa 3.8.2017 (manželke kpt. PaedDr. B., manželke a deťom Bc. L.). Ide o osobitný nárok na náhradu škody vyplývajúci z ustanovenia § 114 ods. 5 zákona č. 328/2002 Z.z. a podľa § 4 ods. 3 zákona č. 381/2001 Z.z. spadajúci pod vecný rozsah povinného zmluvného poistenia zodpovednosti za škodu spôsobenú prevádzkou motorového vozidla. Uvedené nakoniec priamo vyplýva i z poznámky zákonodarcu č. 6b k uvedenému ustanoveniu, ktorá odkazuje na ustanovenia § 80 a § 81 zákona č. 328/2002 Z.z. upravujúce výplatu dávok nemocenského a úrazového poistenia policajtov. Výplatou dávok úrazového zabezpečenia (náhrada primeraných nákladov spojených s pohrebom a zvýšené jednorazové odškodnenie pozostalých) došlo k úbytku v majetkovej sfére žalobcu, čo v právnej teórii zodpovedá definícii skutočnej škody. Náhradu tejto škody si je žalobca podľa § 114 ods. 5 zákona č. 328/2002 Z.z. oprávnený uplatňovať voči osobám, ktoré ju spôsobili svojim zavineným protiprávnym konaním. Predpokladom tejto zodpovednosti je zavinené protiprávne konanie škodcu, vznik škody a príčinná súvislosť medzi škodou a týmto zavineným protiprávnym konaním škodcu. Vo vzťahu k právnej kvalifikácii žalovaného nároku sa tak s argumentáciou žalobcu možno stotožniť iba pokiaľ namietal, že sa nejedná o nemajetkovú ujmu podľa § 13 ods. 3 Občianskeho zákonníka, na ustanovenie ktorého poukazoval žalovaný v liste zo dňa 20.10.2021. Žalovaný nárok však žalobca nesprávne kvalifikoval ako škodu na zdraví, nakoľko u žalobcu (na rozdiel od dopravnou nehodou priamo poškodených policajtov) nevznikla škoda na zdraví, ale na majetku, čo má ten následok, že v konaní sporné premlčanie sa spravuje subjektívnou aj objektívnou premlčacou lehotou podľa § 106 Občianskeho zákonníka. Súd prvej inštancie konštatoval, že medzi stranami nebolo sporné, že dňa 3.8.2017 došlo k dopravnej nehode, pri ktorej boli usmrtení policajti Bc. F. a PaedDr. P., ani zodpovednosť Ing. F. E., ktorá bola v súvislosti s predmetnou dopravnou nehodou odsúdená rozsudkom Okresného súdu Komárno zo dňa 8.12.2020, č.k. 3 T 91/2018-3011 v spojení s uznesením Krajského súdu v Nitre zo dňa 29.6.2021, č.k. l To/30/2021-3284 pre spáchanie prečinu usmrtenia podľa § 149 ods. 2 písm. a/ Trestného zákona s poukazom na § 138 písm. b/ Trestného zákona a pre prečin ublíženia na zdraví podľa § 158 Trestného zákona. Strany v konaní nesporovali taktiež skutočnosť, že motorové vozidlo Suzuki Swifit, EC: S., ktoré viedla Ing. E. a v súvislosti s osobitnou povahou prevádzky ktorého došlo k usmrteniu policajtov, bolo v čase dopravnej nehody podľa zákona č. 381/2001 Z.z. poistené u žalovaného. Žalovaný v konaní nesporoval, že žalobca si nárok na náhradu škody spôsobenej výplatou dávok úrazového zabezpečenia policajtov riadne uplatnil v trestnom konaní, ako vyplýva aj z odôvodnenia odsudzujúceho rozsudku, ktorým bola odsúdená Ing. F. E. zaviazaná aj na náhradu škody žalobcovi; ďalej žalobcom označené okamihy vyplatenia jednotlivých dávok pozostalým príbuzným, rovnako že časť nároku zodpovedajúceho žalobcom vyplateným primeraným nákladom
spojených s pohrebom žalovaná uspokojila dobrovoľne pred začatím súdneho konania a že žalovaný nesporoval skutočnosť, že žalobca si prvýkrát náhradu škody voči nemu uplatnil dňa 28.5.2018 a že po uplatnení nároku na náhradu škody ho žalovaný vyzval na doloženie právoplatného súdneho rozhodnutia, čo je zrejmé z obsahu jeho odpovede zo dňa 20.10.2021. Spornou bola v konaní výlučne otázka premlčania žalovaného nároku vzhľadom na žalovanou riadne a včas vznesenú námietku premlčania. Ako už uviedol (bod 37. odôvodnenia rozsudku), premlčanie posudzoval v intenciách § 106 ods. 1, ods. 2 Občianskeho zákonníka subsumujúc žalovaný nárok pod nárok na náhradu skutočnej škody. Beh dvojročnej subjektívnej premlčacej lehoty determinovala vedomosť žalobcu o osobe zodpovednej za škodu a vedomosť o konkrétnej škode (jej rozsahu). K škode na majetku žalobcu došlo výplatou dávok úrazového zabezpečenia. Vychádzajúc z obsahu žalobnej argumentácie a nesporných skutkových okolností, časť žalovaného nároku vo výške 50.704,20 € spočívajúca vo zvýšenom jednorazovom odškodnení pozostalých po Bc. F. a vo výške 40.092,50 € spočívajúca vo zvýšenom jednorazovom odškodnení pozostalých po PaedDr. P., bola žalobcom vyplatená dňa 26.3.2018 a časť žalovaného nároku vo výške 434,62 € zodpovedajúcej nerefundovanej náhrade primeraných nákladov spojených s pohrebom, bola pozostalej manželke po PaedDr. P. vyplatená dňa 13.9.2018. Okamihom výplaty dávok vo výške priznanej žalobcom predloženými rozhodnutiami sa žalobca dozvedel o výške škody, ktorá mu bola spôsobená. Pokiaľ sa týka vedomosti žalobcu o osobe škodcu (osobe v dôsledku zavineného protiprávneho konania ktorej došlo k úmrtiu policajtov a potrebe vyplatenia dávok úrazového zabezpečenia) dal do pozornosti, že už v poradí prvom rozhodnutí, ktorým boli priznané dávky úrazového zabezpečenia (rozhodnutie riaditeľa Krajského riaditeľstva Policajného zboru v Nitre zo dňa 18.7.2017, č. KRPZ-NR-VO2-87-012/2018-PR), tak ako aj vo všetkých nasledujúcich rozhodnutiach, žalobca poukazoval na to, že dopravnú nehodu zavinila vodička Ing. F. E.. Nespochybniteľnej vedomosti žalobcu o osobe zodpovednej za dopravnú nehode nasvedčuje i prvé uplatnenie nároku voči žalovanému s odkazom na povinné zmluvné poistenie zodpovednosti za škodu spôsobenú prevádzkou motorového vozidla vedeného Ing. E. zo dňa 28.5.2018, tiež odôvodnenie prvoinštančného odsudzujúceho rozsudku, z ktorého vyplýva, že nárok bol žalobcom (v trestnom konaní vystupujúci ako poškodený) uplatnený riadne a včas do skončenia vyšetrovania, teda do podania obžaloby v roku 2018. A contrario z uvedeného nepochybne vyplýva, že žalobca musel mať vedomosť o tom, že za dopravnú nehodu zodpovedá Ing. E. ešte pred vyplatením jednotlivých dávok úrazového zabezpečenia a uvedený záver platí aj vo vzťahu k jeho vedomosti o poisťovateľovi motorového vozidla podľa zákona č. 381/2001 Z.z, ktorým bola škoda spôsobená, keďže tento údaj je verejne dostupný a žalobca žalovanou tvrdenú vedomosť o poistnom vzťahu k uvedenému motorovému vozidlu nesporoval. Subjektívna lehota začala v danej veci plynúť okamihom výplaty dávok úrazového zabezpečenia, ktorý je okamihom neskorším, ako sa žalobca dozvedel o osobe škodcu. Dávky, ktorých refundácia je predmetom konania, boli žalobcom vyplatené dňa 26.3.2018 a dňa 13.9.2018, t. j. viac ako dva roky pred podaním žaloby (19.11.2021), čo značí o dôvodnosti žalovanou vznesenej námietky premlčania. Dodal, že pokiaľ by aj boli predmetom konania všetky dávky úrazového zabezpečenia vyplatené poškodeným pozostalým, tzn. tiež tie ktoré žalovaný dobrovoľne uhradil, zohľadniac okamih poslednej úhrady dňa 14.1.2019, bolo by možné bezpečne konštatovať premlčanie všetkých škodových nárokov žalobcu titulom vyplatenia dávok úrazového zabezpečenia pozostalým. Ako márne uplynutú vyhodnotil prvoinštančný súd aj trojročnú objektívnu premlčaciu lehotu podľa § 106 ods. 2 Občianskeho zákonníka. Z obsahu žaloby, v ktorej žalobca pre účely platobného styku označil variabilné symboly, pod ktorými žiadal jednotlivé škodové nároky uhradiť a ktoré zodpovedali variabilným symbolom uvedeným v uplatnení nároku na náhradu škody zo dňa 8.10.2021 zistil, že žalovaná suma predstavuje zvýšené jednorazové odškodnenie vo výške 50.704,20 € vyplatené Bc. F. a jej deťom dňa 26.3.2018, ďalej zvýšené jednorazové odškodnenie vo výške 40.092,50 € vyplatené Mgr. P. dňa 26.3.2018 a časť náhrady primeraných nákladov spojených s pohrebom vyplatenej Mgr. P. dňa 13.9.2018. Škoda žalobcovi vznikla v priamej príčinnej súvislosti s usmrtením policajtov pri dopravnej nehode dňom výplaty jednotlivých dávok. Vzhľadom na nesporný okamih výplaty označených dávok (26.3.2018 a 13.9.2018) a okamih doručenia žaloby súdu (19.11.2021) je zrejmé, že žaloba bola bez akýchkoľvek pochybností podaná po uplynutí trojročnej objektívnej premlčacej lehoty. Beh premlčacej lehoty nemal žiaden vplyv na riadne uplatnenie nároku na náhradu škody žalobcom voči Ing. E. v trestnom konaní. Nárok uplatnený poškodeným voči poisťovateľovi predstavuje samostatný nárok, ktorého právnym základom je poistenie podľa zákona č. 381/2001 Z.z. a skutočnosť, že podľa § 15 tohto zákona sa na premlčanie nároku na náhradu škody proti poisťovateľovi vzťahuje rovnaká právna úprava ako na premlčanie nároku voči škodcovi neznamená, že voči obom subjektom plynie premlčacia doba rovnako; spoločnou je len dĺžka premlčacej doby. Uvedené podľa jeho názoru súvisí aj s povahou týchto nárokov
vyplývajúcou z nepravej solidarity, pri ktorej platí, že na základe žaloby podanej voči jednému z dlžníkov nedochádza k spočívaniu plynutia premlčacej doby voči ostatným dlžníkom. Identický právny záver bol vyslovený tiež v rozsudku Najvyššieho súdu Slovenskej republiky zo dňa 27.8.2014, sp.zn. 2 M Cdo 9/2013. V tomto smere sa stotožnil s právnym názorom žalovaného, že na posúdenie plynutia premlčacej lehoty v danom prípade sú aplikovateľné i právne závery vyslovené v rozhodnutí Najvyššieho súdu Slovenskej republiky R 35/2020 bez ohľadu na to, že predmetom konania pred najvyšším súdom bol nárok na náhradu nemajetkovej ujmy, v zmysle ktorých uplatnenie nároku na nemajetkovú ujmu poškodenou osobou, pozostalou po blízkej osobe usmrtenej pri dopravnej nehode v súvislosti s prevádzkou motorového vozidla v trestnom konaní voči osobe, ktorá škodu spôsobila, nemá za následok spočívanie plynutia premlčacej doby počas trvania trestného konania i voči poisťovateľovi motorového vozidla, ktorým bola škoda spôsobená. Opomenúť nemožno a uvedené vyplýva taktiež z odôvodnenia rozhodnutí R 3/2020, R 8/2018, že škodou pre účely zákona č. 381/2001 Z.z. sa rozumie aj náhrada nemajetkovej ujmy pozostalých príbuzných po obeti dopravnej nehody. Ďalej súd prvej inštancie k tvrdeniu žalobcu ohľadom kolízie vznesenej námietky premlčania s dobrými mravmi, nakoľko ho žalovaný najprv sám inštruoval na iniciovanie súdnych konaní, resp. na predloženie právoplatného súdneho rozhodnutia preukazujúceho zodpovednosť vodičky Ing. E. a následne v konaní vzhľadom na uplynutie času vzniesol námietku premlčania dôvodil, že opodstatnene vznesená námietka premlčania voči žalovanej pohľadávke v zásade nepredstavuje výkon práva v rozpore s dobrými mravmi, pretože prispieva k istote v právnych vzťahoch. Výkon práva namietať premlčanie uplatneného nároku by však za celkom výnimočných okolností mohlo byť vyhodnotené ako konanie umožňujúce poškodiť druhého účastníka právneho vzťahu, ktorý márne uplynutie premlčacej doby nezavinil a voči ktorému by bol zánik uplatňovaného nároku v dôsledku uplynutia času neprimerane tvrdým postihom v porovnaní s rozsahom a charakterom uplatňovaného práva a dôvodmi, pre ktoré svoje právo neuplatnil včas. Odopretie právnej ochrany dlžníkovi, ktorý namieta premlčanie práva, má preto miesto len vo výnimočných situáciách, keď hlavnou alebo aspoň prevažujúcou motiváciou je úmysel poškodiť či znevýhodniť veriteľa. Aplikácia korektívu dobrých mravov by podľa názorov súdnej praxe zdôrazňujúc zásadu vigilantibus iura scripta sunt (právo patrí bdelým), nemala reparovať neznalosť zákona. Pri posudzovaní namietaného rozporu námietky premlčania s dobrými mravmi treba skúmať, či strana sporu, ktorá sa dovoláva rozporu s dobrými mravmi postupovala s dostatočnou mierou starostlivosti a opatrnosti a v súlade so zásadou bdelým patrí právo, ktorá vo svojom obsahu predpokladá, že každý zodpovedá za náležitú mieru predvídateľnosti a opatrnosti nielen pri vzniku právneho vzťahu, ale aj pri uplatňovaní svojich práv a pri výkone práv a povinností z neho vyplývajúcich (viď uznesenia Najvyššieho súdu Slovenskej republiky zo dňa 17.2.2011, sp.zn. 5Cdo/265/2009 a zo dňa 28.4.2015, sp.zn. 7 Cdo 507/2014; rozsudok Najvyššieho súdu Českej republiky zo dňa 29.7.2010, sp.zn. 33 Cdo l26/2009). V prejednávanej veci žiadna zo žalobcom uvádzaných skutočností nevypovedá o potrebe uplatnenia korektívu dobrých mravov a rozpore vznesenej námietky premlčania ako legitímneho prostriedku procesnej obrany podľa § 152 C.s.p. s dobrými mravmi práve vzhľadom na nezodpovedný prístup žalobcu priečiaci sa zásade bdelým patrí právo, ako aj všeobecnej preventívnej povinnosti. Žalobca je ústredným orgánom štátnej správy, ktorému pri výkone verejnej moci prináleží nadradené postavenie. V pozícii účastníka súkromnoprávnych, občianskoprávnych vzťahov však zdieľa so žalovaným rovné postavenie. Je mu z úradnej činnosti známe, že do jeho organizačnej štruktúry, tak ako u iných ministerstiev, patrí aj sekcia právnych služieb. Na strane žalobcu sa tak nejedná o právne neznalú fyzickú osobu, ale naopak o právnickú osobu zamestnávajúcu osoby s vysokoškolským právnickým vzdelaním. Na strane žalovaného sa jedná o súkromný podnikateľský subjekt. Za danej situácie sa mu javí ako nezodpovedný, až naivný prístup žalobcu, ktorý sa bez ďalšieho počas plynutia premlčacej doby spoliehal na dôvodnosť požiadaviek žalovaného (súkromného podnikajúceho subjektu) pri likvidácii poistného plnenia, v ktorých ho odkazovala na predloženie právoplatného trestného rozsudku. Konanie žalobcu za opísanej situácie a jeho absolútnu dôveru žalovaného nemožno vnímať ako konanie s dostatočnou mierou starostlivosti a opatrnosti, ktoré by si vyžadovalo po vznesení námietky premlčania poskytnutie súdnej ochrany. Odhliadnuc od uvedeného mal za to, že aj v prípade akýchkoľvek pochybností mal žalobca práve v záujme neoslabenia jeho nároku v podobe negatívnych hmotnoprávnych následkov spojených s plynutím času, možnosť obrátiť sa so svojim nárokom na súd a nechať na jeho zváženie, či je alebo nie je predpokladom úspešnosti jeho nároku právoplatné trestné rozhodnutie. Pokiaľ by tomu tak bolo, nič by mu nebránilo navrhnúť prerušenie civilného konania, ku ktorému by súd nakoniec mohol pristúpiť aj bez návrhu. Žalobca neidentifikoval žiadne konanie žalovaného, ktoré by vytváralo objektívnu ospravedlniteľnú prekážku pre riadne a včasné uplatnenie žalovaného nároku a pokiaľ hlavným dôvodom prečo žalobu podal až po uplynutí premlčacej doby majú byť informácie, ktoré mu poskytol žalovaný, takémuto konaniu nemožno priznať
právnu ochranu v podobe neprihliadnutia na námietku premlčania. Uplatnenie námietky premlčania, ako inštitútu prispievajúcemu k právnej istote pred časovo neobmedzeným výkonom práva, môže podľa jeho názoru založiť konflikt s dobrými mravmi len vo výnimočných prípadoch, predovšetkým vtedy, ak je dôsledkom zneužitia tohto práva na úkor účastníka, ktorý márne uplynutie premlčacej doby nezavinil a voči ktorému by zánik nároku na plnenie pre uplynutie premlčacej doby bol neprimerane tvrdou sankciou v porovnaní s rozsahom a charakterom uplatneného práva a dôvodmi, pre ktoré si svoj nárok (actio nata) neuplatnil včas. Uvedené však v danom prípade naplnené nebolo. Absolútne sa nestotožnil ani s argumentáciou žalobcu, keď tento z čiastočnej úhrady uplatneného nároku na náhradu škody vyvodil uznanie nároku žalovaným. Žalobcovi vznikla v súvislosti s dopravnou nehodou škoda vyplatením viacerých dávok úrazového zabezpečenia (zvýšené jednorazové odškodnenie pozostalých, náhrada primeraných nákladov spojených s pohrebom), preto uspokojenie niektorých z nich nezakladá a logicky ani nemôže zakladať bez ďalšieho uznanie ostatných. Uvedené platí o to viac, že aj z odpovede žalovaného zo dňa 20.10.2021 adresovanej žalobcovi vyplýva, že žalovaný nárok v neuspokojenom rozsahu a priori neuznal a žalobcu odkázal na jeho uplatnenie súdnou cestou, na čo poukazoval právny zástupca žalovaného vo svojom prednese na pojednávaní. Nakoniec v zmysle rozhodovacej praxe súdov (napríklad R 13/1988) ani samotné uznanie dlhu nebráni vzneseniu námietky. Záverom prvoinštančný súd uviedol, že vo veci nevykonal dokazovanie listinnými dôkazmi predloženými žalobcom na pojednávaní konanom dňa 13.11.2024 v jednom vyhotovení (uznesenie Najvyššieho súdu Slovenskej republiky sp.zn. l Tdo 36/2022, zápisnica o výsluchu svedka zamestnanca žalobcu pred OČTK dňa 24.4.2018, uplatnenie nároku na náhradu škody zo dňa 28.5.2018, výzva žalovaného zo dňa 15.6.2018, uplatnenie nároku na náhradu škody zo dňa 8.10.2021, odpoveď žalovaného zo dňa 20.10.2021, oznámenie o poistnom plnení zo dňa 2.9.2021 a dňa 21.10.2021, list p. Urdovej doručený žalobcovi dňa 6.10.2021), z dôvodu ich oneskoreného predloženia, ku ktorému zo strany žalobcu nedošlo k uvedeniu žiadnej prekážky, ktorá by mu objektívne bránila v ich skoršom predložení a že uvedenými dôkazmi chcel preukázať, že nárok bol riadne uplatnený voči vinníčke dopravnej nehody Ing. E. v trestnom konaní. Skutočnosť, že žalovaný čiastočne plnil a že po uplatnení nároku na náhradu škody z povinného zmluvného poistenia ho vyzval na doloženie právoplatného súdneho rozhodnutia o spôsobení škody poisteným a vo vzťahu k nároku na náhradu nemajetkovej ujmy na iniciovanie súdneho konania, tieto skutočnosti neboli v konaní medzi sporovými stranami sporné, čo na výslovný dotaz súdu potvrdil na predmetnom pojednávaní aj právny zástupca žalovaného. Z uvedených dôvodov nevykonal navrhované dokazovanie z dôvodu sudcovskej koncentrácie konania, ako aj pre ich nadbytočnosť a nehospodárnosť. 3.2. O nároku na náhradu trov konania právne súd prvej inštancie rozhodol podľa § 255 ods. 1, § 262 ods. 1, ods. 2 Civilného sporového poriadku (ďalej C.s.p.) a úspešnému žalovanému priznal náhradu trov konania v plnom rozsahu s tým, že o výške náhrady trov konania rozhodne po právoplatnosti rozhodnutia, ktorým sa konanie končí, samostatným uznesením, ktoré vydá súdny úradník. 4. Proti tomuto rozsudku podal včas odvolanie žalobca, dôvodiac ustanovením § 365 ods. 1 písm. b/, f/, h/ C.s.p. (súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces; súd prvej inštancie dospel na základe vykonaných dôkazov k nesprávnym skutkovým zisteniam; rozhodnutie súdu prvej inštancie vychádza z nesprávneho právneho posúdenia veci). Vytkol súdu prvej inštancie, že nereflektoval na skutočnosť, že žalovaný nárok vychádza z prípadu, ktorý je potrebné jednoznačne považovať za prípad hodný osobitného zreteľa, keďže vychádza z dopravnej nehody, pri ktorej došlo k úmrtiu troch ľudí ppor. Bc. L. F., kpt. PaedDr. B. P. i L. F., ktorý bol vodičom nákladného motorového vozidla zn. Peugeot Boxer, EČ: M.. Napriek určeniu zodpovednosti Ing. F. E. za vznik dopravnej nehody v prípravnom konaní v rámci prebiehajúceho trestného konania, si táto počas tohto konania odmietala uznať vinu za vznik dopravnej nehody, čoho dôkazom sú početné námietky, ktorými odmietala svoju zodpovednosť, ako aj rozsiahle dokazovanie vykonané v rámci trestného konania. V neposlednom rade Ing. F. E. podala, okrem iného, aj dovolanie, o ktorom rozhodol Najvyšší súd Slovenskej republiky uznesením zo dňa 21.6.2012, sp.zn. l Tdo 36/2022. Vzhľadom k tomu bolo potrebné s opatrnosťou vystupovať a realizovať úkony vo vzťahu k Ing. F. E. a najmä jej zodpovednosti za zavinenie dopravnej nehody. To isté platí aj vo vzťahu k žalovanému, u ktorého mala Ing. F. E. povinne zmluvne poistené svoje vozidlo. V tejto súvislosti poukázal na to, že súd prvej inštancie nesprávne uviedol v odôvodnení napadnutého rozsudku, že on (žalobca) už vo svojich rozhodnutiach, ktorými priznával dávky úrazového zabezpečenia označoval za vinníčku dopravnej nehody Ing. F. E., keďže vo všetkých týchto rozhodnutiach uvádzal, že „dopravnú nehodu mala zaviniť Ing. F. E.,“ takže v tejto otázke pristupoval s plnou zodpovednosťou a s rešpektom k označeniu vinníka dopravnej nehody i s poukazom na vyššie uvedené rešpektujúc prezumpciu neviny Ing. F. E.. To znamená, že jeho úkony aj
vo vzťahu k žalovanému boli plne súvzťažné s týmito skutočnosťami. Nesúhlasil ani s tým, že súd prvej inštancie sa nestotožnil s jeho námietkou týkajúcej sa kolízie vznesenej námietky premlčania s dobrými mravmi. Mal za to, že sa prvoinštančný súd bezdôvodne priklonil na stranu žalovaného, neprihliadajúc na osobitosti tohto prípadu a najmä komunikáciu medzi ním a žalovaným ohľadom uplatneného nároku i inštrukcie žalovaného adresované mu pre účel likvidácie uplatneného nároku. Navyše ho súd prvej inštancie v súvislosti s plynutím premlčacej lehoty označil za nezodpovedného pri uplatňovaní svojho nároku, pričom nevidel dôvod na poskytnutie súdnej ochrany po vznesení námietky premlčania. Súd prvej inštancie vôbec neprihliadol na zákonnú povinnosť žalovaného poskytnúť mu poistné plnenie podľa zákona č. 381/2001 Z.z.; v tomto prípade sa jedná o refundáciu uplatnených dávok úrazového zabezpečenia, ktoré vyplatil pozostalým po zomrelých policajtoch s poukazom na ustanovenie § 11 ods. 6 písm. a/, b/) a ods. 7 citovaného zákona, ktoré žalovaný nerešpektoval. Prvýkrát si uplatnil u žalovaného nárok na náhradu škody pod č. KRPZ-NR-VO2-88-008/2018-PR, dňa 28.5.2018, pričom ho žalovaný listom zo dňa 15.6.2018, č. XXXXXXXXXX, vyzval na predloženie konečného právoplatného rozhodnutia príslušných orgánov (rozsudku súdu, rozhodnutie policajných orgánov) o spôsobení škody poisteným, keďže v uvedenej veci o zavinení, resp. spoluzavinení nebolo doposiaľ právoplatne rozhodnuté s tým, že bez týchto dokladov nie je možné ukončiť likvidáciu poistnej udalosti. Z toho je zrejmé, že žalovaný pre účel ukončenia likvidácie poistnej udalosti nevyhnutne potreboval mať za preukázané zavinenie poistnej udalosti, a to predložením právoplatného rozhodnutia orgánov činných v trestnom konaní, pretože bez toho nebolo možné likvidáciu poistnej udalosti ukončiť. Žalovaný s určitosťou vychádzal pri prešetrovaní poistnej udalosti z osobitného charakteru vzniknutej poistnej udalosti, teda z prípadu hodného osobitného zreteľa, čomu zodpovedala aj výška uplatnenej sumy na refundáciu, ktorá zahrňovala nároky uplatnené v tomto konaní. Ihneď po právoplatnom skončení trestného konania, t. j. právoplatnom uznaní viny Ing. F. E. za zavinenie dopravnej nehody, opätovne uplatnil svoj nárok u žalovaného pod č. KRPZ-NR-VO2-43-019/2021-PR, KRPZNR-VO2-44-028/2021-PR, zo dňa 8.10.2021, ale žalovaný v odpovedi zo dňa 20.10.2021, vychádzajúc z § 13 Občianskeho zákonníka napriek tomu, že niektoré jeho nároky (náhrady primeraných nákladov spojených s pohrebom) už skoršie plnil, oznámil, že by mal zvážiť iniciovanie úkonov v súdnom konaní. Následne si podľa tejto inštruktáže žalovaného uplatnil svoj nárok na súde s absolútnym nesúhlasom, že by sa malo jednať o uplatnenie nemajetkovej ujmy podľa § 13 Občianskeho zákonníka, ako uznal i súd prvej inštancie. Z uvedeného potom vyplýva, že žalovaný vo vzťahu k nemu konal v rozpore s dobrými mravmi, keďže ho zavádzal a konal účelovo, aby sa zbavil povinnosti plniť žalovaný nárok. Týmto žalovaný neprimerane zasiahol do jeho práv a účelovo ho pri likvidácii poistnej udalosti poškodil, pričom poistnú udalosť napriek jeho povinnosti riadne neprešetril a neposkytol mu žiadny dôvod, pre ktorý nebude, resp. odmieta plniť. Konanie žalovaného odporuje pravidlám slušného správania pri riadne uplatnenom nároku vyplývajúceho z poistnej udalosti, nakoľko on, rešpektujúc slušnú úradnú komunikáciu a požiadavky žalovaného, tento účelovo a zavádzajúc zneužil dobromyseľnú komunikáciu vedenú za účelom likvidácie uplatneného nároku. Dodal, že si prvýkrát svoj nárok uplatnil u žalobcu (správne u žalovaného, poznámka odvolacieho súdu) už dňa 28.5.2018, nie až po skončení trestného konania, v ktorom bola Ing. F. E. uznaná vinnou za vznik poistnej udalosti. Ďalej konštatoval, že žalovaný je povinný mu plniť uplatnený nárok za poistenú Ing. F. E., ktorá mala riadne zaplatené povinné zmluvné poistenie zodpovednosti za škodu spôsobenú prevádzkou svojho osobného motorového vozidla. Jedná sa o jeho zákonnú povinnosť. Žalovaný však v tomto prípade postupoval vo vzťahu k nemu protiprávne, uvádzajúc ho do omylu a poškodzujúc jeho práva, keďže v rámci šetrenia poistnej udalosti namiesto zákonného korektného postupu volil postup zavádzajúci ho smerujúci k zbaveniu sa zodpovednosti za plnenie uplatneného nároku. Týmto sa žalovaný podľa jeho názoru neoprávnene obohatil na úkor poistenej Ing. F. E., ktorej pravdepodobne tiež adresoval obdobný podnet ako jemu zo dňa 20.10.2021 (t. j. aby si uplatnil nemajetkovú ujmu na súde, pričom nárok vysporiada na základe právoplatného a vykonateľného rozhodnutia súdu), pričom Ing. F. E. ho následne už listom zo dňa 6.10.2021 urgovala z Ústavu na výkon trestu odňatia slobody L. - P., kde vykonávala trest za zavinenie dopravnej nehody, aby si tento nárok, ku ktorému je ona zaviazaná, uplatnil voči žalovanému na súde, čo aj urobil. Súd prvej inštancie priznal postupu žalovaného zákonný základ jeho možného postupu v obdobných veciach aj do budúcna a vytvoril tak príklad aj pre iných poisťovateľov, teda oprávnenosť viesť nekorektnú komunikáciu s poškodeným za účelom zbavenia sa zodpovednosti za plnenie pre možné kvalifikované uplynutie času. Ďalej uviedol, že aj napriek inému názoru súdu prvej inštancie, žalovaný jeho uplatnený nárok implicitne uznal, o čom svedčia viaceré žalovaným riadne plnené nároky, ktoré si uplatnil, vyplývajúce z jednej a tej istej poistnej udalosti, ktorú žalovaný prešetroval, ako je zrejmé z jeho viacerých oznámení o poskytnutí poistných plnení i požiadavky žalovaného o
predloženie právoplatného rozhodnutia orgánov činných v trestnom konaní, ktorým je uznaná vina za zavinenie poistnej udalosti. Jedinou prekážkou pre prešetrenie a uspokojenie jeho nároku žalovaným bolo predloženie žiadaného právoplatného rozhodnutia orgánu činného v trestnom konaní, čo v čase požiadavky žalovaného nebolo možné splniť, nakoľko trestné konanie ešte nebolo v tom čase skončené. Vzhľadom k tomu, že žalovaný skôr uplatnené vyššie uvedené žalobcove nároky riadne plnil, podľa jeho názoru bola jediným problémom výška uplatneného nároku (91.231,32 €) a vtedy začal žalovaný voliť postup za účelom zbavenia sa zodpovednosti za refundáciu týchto nákladov, ale predtým takýto postup nevolil. Na základe týchto skutočností dospel k záveru, že žalovaný už samotnou výzvou na predloženie právoplatného rozhodnutia orgánu činného v trestnom konaní jeho nárok neodmietol, nemal voči nemu žiadne výhrady a s poukazom aj na predchádzajúce prešetrenia poistnej udalosti tým implicitne uznal žalovaný nárok, pričom iné stanovisko mu neposkytol. Dodal, že žalovaný je podnikateľský subjekt a tým, že poskytol čiastočné plnenia na základe uplatnených nárokov z jednej a tej istej poistnej udalosti, potrebné je dôsledne prihliadnuť aj na túto skutočnosť tak, ako to platí v obchodných vzťahoch. Vzhľadom k tomu, že žalovaný implicitne uznal žalovaný nárok, nemožno prihliadnuť na žalovaným vznesenú námietku premlčania, pretože jeho uplatnený nárok tým premlčaný nie je. Nesúhlasil ani s názorom súdu prvej inštancie, že žalovaný nárok predstavuje vo vzťahu k nemu škodu na majetku. V tomto prípade sa jedná o vyplatené dávky úrazového zabezpečenia, ktoré boli vyplatené pozostalým po zomrelých policajtoch v podobe priznaného zvýšeného jednorazového odškodnenia pozostalých s odkazom na § 25 ods. 1 písm. e/ zákona č. 328/2002 Z.z. Táto úrazová dávka predstavuje ekvivalent dávky úrazového zabezpečenia, ktorá by v prípade, ak by nedošlo k úmrtiu policajta, patrila priamo poškodenému policajtovi v podobe bolestného, sťaženia spoločenského uplatnenia alebo jednorazového mimoriadneho odškodnenia a podobne. V prípade úmrtia policajta na následky služobného úrazu sa takto nárokovateľnými dávkami úrazového zabezpečenia odškodňujú pozostalí po zomrelých policajtoch. Má za to, že priznané a vyplatené zvýšené jednorazové odškodnenie pozostalých spadá do rámca škody na zdraví a on si túto škodu uplatňuje ako regres s tým, že nedochádza jej vyplatením, resp. ďalším uplatnením jej refundácie k transformácii vo vzťahu k nemu na škodu majetkovú. Vzhľadom k tomu, že uplatnený nárok predstavuje škodu na zdraví, kde subjektívna premlčacia lehota neplynie, nemožno z toho dôvodu považovať uplatnený nárok za premlčaný. Nestotožnil sa ani s procesným postupom súdu prvej inštancie, ktorým nevykonal dokazovanie listinnými dôkazmi, ktoré predložil na pojednávaní konanom dňa 13.11.2024 za účelom náležitého preukázania skutkového stavu veci, kedy dokazovanie nebolo súdom vyhlásené za skončené. Nevykonanie týchto dôkazov a automatické stotožnenie sa súdu prvej inštancie s vznesenou námietkou premlčania prispelo k nedostatočne zistenému skutkovému stavu veci, čím mu bola zároveň odňatá možnosť konania pred súdom prvej inštancie. Odvolaciemu súdu navrhol napadnutý rozsudok súdu prvej inštancie zmeniť a jeho žalobe vyhovieť, eventuálne napadnuté rozhodnutie zrušiť a vec vrátiť prvoinštančnému súdu na nové konanie a rozhodnutie. 5. Žalovaný sa k odvolaniu žalobcu nevyjadril. 6. Odvolací súd preskúmal vec, súc pritom viazaný rozsahom a dôvodmi odvolania podľa § 379, § 380 ods. 1 C.s.p., túto prejednal bez nariadenia pojednávania, keďže neboli splnené zákonné podmienky pre jeho nariadenie (nebolo potrebné doplniť, resp. zopakovať dokazovanie, nevyžaduje to dôležitý verejný záujem; § 385 ods. l C.s.p.) a dospel k záveru, že odvolaniu žalobcu nemožno priznať úspech. Rozsudok verejne vyhlásil dňa 17. decembra 2025; o termíne verejného vyhlásenia rozsudku boli strany sporu a právny zástupca žalovaného upovedomení zákonným spôsobom (§ 378 ods. 1, § 219 ods. 1, ods. 3, § 385 ods. 1 C.s.p.). Rozsudok súdu prvej inštancie v celom rozsahu potvrdil podľa § 387 ods. l, ods. 2, ods. 3 C.s.p. a keďže sa stotožňuje s dôvodmi rozsudku ako správnymi, rozsudok odvolacieho súdu už ďalšie dôvody neobsahuje. Na zdôraznenie správnosti rozsudku súdu prvej inštancie odvolací súd ale považuje za potrebné uviesť ešte nasledovné. 7. Pri rozhodovaní vychádzal z vyššie uvedených zákonných ustanovení. Rozhodujúcim pre posúdenie vecnej a právnej správnosti rozsudku súdu prvej inštancie boli skutočnosti, ktoré vyšli najavo vykonaným dokazovaním súdom prvej inštancie a ktoré teda nepochybne existovali v čase vyhlásenia jeho rozsudku. Odvolateľ v odvolaní neuvádzal podstatné, rozhodujúce, konkrétne právne skutočnosti, ktoré by odôvodňovali iné rozhodnutie odvolacieho súdu. 8. Súd prvej inštancie na základe vykonaného dokazovania dospel k správnym skutkovým zisteniam a vec správne právne posúdil. Na týchto správnych skutkových zisteniach a posúdení sa nič nezmenilo
ani v štádiu odvolacieho konania. Rozsudok obsahuje všetky náležitosti uložené ustanovením § 220 C.s.p. V konaní pred súdom prvej inštancie sa nevyskytla žiadna vada uvádzaná v ustanovení § 380 ods. 2 C.s.p., takú ani sám odvolateľ netvrdil, ktorá by mala za následok nesprávne rozhodnutie a na ktorú by musel odvolací súd prihliadať. 9. Odvolací súd nemal dôvod odchýliť sa od súdom prvej inštancie vysloveného právneho záveru uvedeného v odôvodnení napadnutého rozhodnutia o premlčaní nároku žalobcu na zaplatenie žalovanej sumy, ktorý záver aj náležite odôvodnil. V danej veci bolo jednoznačne preukázané, že žalobca vyplatil dňa 26.3.2018 zvýšené jednorazové odškodnenia pozostalým po usmrtených policajtoch (vo výške 50.704,20 € po por. Bc. Michalovi Šulkovi a vo výške 40.092,50 € po kpt. PadDr. B. P.) a dňa 13.9.2018 nerefundovanú náhradu primeraných nákladov spojených s pohrebom (vo výške 434,62 € po kpt. PaedDr. B. P.), ktorí zahynuli pri výkone svojej služby pri dopravnej nehode, ktorú dňa 3.8.2017 zavinila Ing. F. E.. Od uvedených dní mal potom žalobca vedomosť o výške škody, ktorá mu vznikla vyplatením uvedených dávok. Odvolací súd súhlasí s dôvodmi súdu prvej inštancie uvedenými v bode 39. odôvodnenia napadnutého rozhodnutia týkajúce sa vedomosti žalobcu o osobe škodcu, z dôvodu ktorého neobstojí jeho tvrdenie v odvolaní, že vo svojich rozhodnutiach uvádzal, že dopravnú nehodu mala zaviniť Ing. F. E.. Odvolací súd poukazuje na to, že Občiansky zákonník viaže premlčanie práva z dôvodu uplynutia subjektívnej premlčacej doby na časovú podmienku uplynutia dvojročnej doby na vedomosť poškodeného o škode a o tom kto za ňu zodpovedá. V danej veci dospel prvoinštančný súd k správnemu právnemu záveru o tom, že subjektívna lehota začala plynúť okamihom výplaty dávok úrazového zabezpečenia, t. j. dňa 26.3.2018 a dňa 13.9.2018 a uplynula dňa 26.3.2020 a dňa 13.9.2020, pričom žalobca podal žalobu na súd až dňa 19.11.2021, teda jeho nárok na zaplatenie žalovanej sumy je premlčaný. Odvolací súd má zhodne so súdom prvej inštancie za to, že žaloba bola podaná aj po uplynutí trojročnej objektívnej lehoty z dôvodov uvedených v bodoch 40. a 41. odôvodnenia napadnutého rozhodnutia, s ktorými dôvodmi sa v plnom rozsahu stotožňuje. 10. K argumentácii žalobcu v odvolaní, že vznesená námietka premlčania zo strany žalovaného je v rozpore s dobrými mravmi odvolací súd uvádza, že neprihliadnutie na vznesenú námietku premlčania, prípadne odopretie tohto práva, hoci aj pre rozpor s dobrými mravmi (§ 3 ods. 1 Občianskeho zákonníka), je v rozpore s ustanovením § 100 ods. 1 Občianskeho zákonníka, z ktorého jednoznačne vyplýva, že súd musí prihliadnuť na námietku premlčania vznesenú osobou, proti ktorej sa právo v konaní vymáha. Dobrým mravom neodporuje, ak niekto namieta premlčanie práva uplatňovaného proti nemu. Základným účelom inštitútu premlčania je pôsobiť na subjekty občianskoprávnych vzťahov, aby v primeraných dobách uplatnili svoje práva (nároky) a zároveň zabrániť tomu, aby povinné osoby neboli po časovo neprimeranej dobe nútené splniť si svoje povinnosti. Inštitút premlčania takto zabraňuje dlhodobému trvaniu práva im zodpovedajúcim povinnostiam. Ak uplynula zákonom ustanovená premlčacia doba a oprávnená osoba v nej určeným spôsobom u príslušného orgánu svoje právo nevykonala, vzniká povinnej osobe oprávnenie vzniesť námietku premlčania a tak spôsobiť stav, že oprávnená osoba sa nemôže s úspechom domáhať na súde svojho práva. Dôvodné vznesenie námietky premlčania v občianskom súdnom konaní má totiž za následok, že súd nemôže oprávnenej osobe právo (nárok) priznať. Rovnako aj zásada hospodárnosti konania musí viesť konajúci súd k tomu, aby prednostne posúdil vznesenú námietku premlčania vzhľadom na to, že v prípade jej oprávnenosti takýto postup vedie k rýchlemu vydaniu rozhodnutia vo veci samej, bez potreby vykonávania ďalších dôkazov. V danej veci prvoinštančný súd v bodoch 42. a 43. odôvodnenia napadnutého rozhodnutia dostatočne a jasne vysvetlil dôvody, pre ktoré nepovažoval žalovaným vznesenú námietku premlčania v rozpore s dobrými mravmi za dôvodnú, s ktorým vysvetlením i s poukazom na vyššie uvedené dôvody, sa odvolací súd v plnom rozsahu stotožnil, preto predmetnú argumentáciu žalobcu považuje za nedôvodnú. 11. Odvolací súd taktiež nesúhlasí s tvrdením žalobcu v odvolaní o tom, že predmetnú vec treba považovať za prípad hodný osobitného zreteľa, nakoľko sa stáva, že pri dopravných nehodách (nielen na Slovensku) dochádza aj k ujmám na zdraví i úmrtiu osôb (vodič, spolujazdec). Skutočnosť, že v danom prípade sa jednalo o usmrtenie policajtov pri výkone ich služobnej činnosti pri dopravnej nehode, ktorú zavinila vodička Ing. F. E. dňa 3.8.2017 ešte neznamená, že by malo ísť o prípad hodný osobitného zreteľa. 12. Ďalšiu odvolaciu námietku žalobcu o tom, že nesúhlasí s názorom súdu prvej inštancie, že žalovaný nárok predstavuje vo vzťahu k nemu škodu na majetku, keďže priznané a vyplatené zvýšené jednorazové odškodnenie pozostalých spadá do rámca škody na zdraví a uplatnil si ju ako regres,
vyhodnotil odvolací súd ako nedôvodnú a má zhodne s prvoinštančným súdom za to, že u žalobcu vznikla škoda na majetku, ako konštatoval v bode 37. odôvodnenia napadnutého rozhodnutia. Odvolací súd k uvedenému dodáva, že žalobca v danom prípade vystupuje ako poškodený, pretože vyplatením jednotlivých dávok v zmysle zákona č. 328/200 Z.z. pozostalým po usmrtených policajtoch, došlo na strane žalobcu k vzniku majetkovej škody. 13. Odvolací súd považuje aj argumentáciu žalobcu v odvolaní o tom, že žalovaný uznal jeho nárok, nakoľko už uznal časť ním uplatneného nároku za nedôvodnú a v plnom rozsahu súhlasí s dôvodmi uvedenými v bode 44. odôvodnenia napadnutého rozhodnutia. Na doplnenie odvolací súd dodáva, že likvidácia poistnej udalosti je komplexný proces, ktorého cieľom je určiť, či a v akej výške má poisťovňa vyplatiť poistné plnenie po vzniku poistnej udalosti. Likvidátor alebo špecialista poisťovne posúdi veľkosť škody. Na základe overených údajov a zmluvných podmienok poisťovňa určí presnú sumu, ktorú vyplatí. V praxi môže proces likvidácie trvať od niekoľkých dní až po niekoľko týždňov, v závislosti od typu poistenia, zložitosti udalosti a dostupnosti podkladov. 14. Nebolo možné sa stotožniť ani s odvolacou námietkou žalobcu, že sa nestotožnil s procesným postupom súdu prvej inštancie, ktorým nevykonal dokazovanie listinnými dôkazmi, ktoré predložil na pojednávaní konanom dňa 13.11.2024. Odvolací súd súhlasí s dôvodmi uvedenými v bode 45. odôvodnenia napadnutého rozsudku, v ktorom prvoinštančný súd náležite vysvetlil prečo nevykonal dokazovanie listinnými dôkazmi predloženými žalobcom až na pojednávaní konanom dňa 13.11.2024 a na doplnenie dodáva nasledovné. Civilné sporové konanie upravuje v ustanovení § 153 C.s.p. sudcovskú koncentráciu konania a v ustanovení § 154 C.s.p. zákonnú koncentráciu konania. Zákonná koncentrácia konania znamená, že prostriedky procesného útoku a prostriedky procesnej obrany možno uplatniť najneskôr do vyhlásenia uznesenia, ktorým sa dokazovanie končí. To znamená, že v prejednávanej veci tieto prostriedky procesného útoku a prostriedky procesnej obrany mohol žalobca uplatniť na súde prvej inštancie najneskôr dňa 13.11.204, kedy súd prvej inštancie vo veci vykonal pojednávanie a na tomto pojednávaní vyhlásil dokazovanie za skončené. Táto zákonná koncentrácia konania však neznamená, že strany sporu môžu prostriedky procesnej obrany a prostriedky procesného útoku uplatňovať až do skončenia zákonnej koncentrácie konania, pretože sudcovská koncentrácia konania znamená, že prostriedky procesného útoku a prostriedky procesnej obrany treba uplatniť včas. Tieto prostriedky nie sú uplatnené včas, ak ich strana sporu mohla predložiť už skôr, ak by konala starostlivo so zreteľom na rýchlosť a hospodárnosť konania. Využívanie prostriedkov procesnej obrany alebo prostriedkov procesného útoku nemôže viesť k prieťahom v súdnom konaní, pretože práve sudcovská koncentrácia konania a zákonná koncentrácia konania má prispieť k rýchlemu konaniu a má zabrániť zdržiavaniu konania niektorou zo strán sporu. Účelom sudcovskej koncentrácie konania podľa § 153 C.s.p., o ktorej prvoinštančný súd poučil žalobcu v uznesení zo dňa 26.4.2022 (č.l. 102 spisu), ktoré si prevzal 28.4.2022 (č.l. 104 spisu), je zabrániť tomu, aby strany zdržiavali spor niektorými procesnými úkonmi. Včasnosť predloženia prostriedkov procesného útoku žalobcu súd prvej inštancie mal vyhodnotiť podľa okolnosti konkrétneho prípadu tak, ako to správne súd prvej inštancie aj vyhodnotil, keď vyhodnocovanie včasnosti uplatňovania týchto prostriedkov procesného útoku a procesnej obrany je na úvahe súdu. Súd musí starostlivo zvažovať práva a povinnosti jednej aj druhej strany sporu, teda právo žalobcu na spravodlivý proces a na včasné rozhodnutie o žalobe a právo žalovaného, aby mal možnosť včas uplatniť všetko, čo namieta proti žalobcom uplatnenému právu. Žalobca takúto možnosť mal, ale ju nevyužil, z dôvodu ktorého nedošlo k porušeniu práva žalobcu na spravodlivý proces, ako namietal v odvolaní (§ 365 ods. 1 písm. b/ C.s.p.), nakoľko na predloženie listinných dôkazov mal dostatočný časový priestor. 15. Vzhľadom k tomu, že súd prvej inštancie správne prihliadol na námietku žalovaného týkajúcu sa premlčania nárokov žalobcu na náhradu škody, nemusel sa za ďalej zaoberať meritom veci, teda či boli splnené predpoklady na náhradu škody. Odvolací súd poukazuje na to, že žalobca v odvolaní zotrval na všetkých argumentoch ako v konaní pred súdom prvej inštancie, ktoré ale nie sú spôsobilé privodiť iné právne hodnotenie stavu veci, sú v rovine úvah bez podloženia relevantných dôkazov a nie sú spôsobilé spochybniť správnosť záverov rozsudku súdu prvej inštancie z hľadiska odvolacích dôvodov výslovne v ňom uvedených. Skutočnosť, že žalobca sa nestotožnil s právnymi závermi súdu prvej inštancie, nemôže viesť k záveru o ich zjavnej neodôvodnenosti a neznamená ani oprávnenie odvolacieho súdu nahradiť správne právne názory súdu prvej inštancie jeho vlastnými iba preto, že nezodpovedajú predstavám žalobcu o tom, ako má súd vo veci rozhodnúť, keď sa súd prvej inštancie neodchýlil od príslušných ustanovení Civilného sporového poriadku, Občianskeho zákonníka, zákona o sociálnom zabezpečení
policajtov a vojakov i zákona o povinnom zmluvnom poistení a ani nepoprel ich účel a význam, keď dospel k záveru, že žaloba žalobcu nie je dôvodná. 16. K odvolacím námietkam žalobcu o nesprávnych skutkových záveroch prvoinštančného súdu (§ 365 ods. 1 písm. f/ C.s.p.) odvolací súd dodáva, že vnútorné presvedčenie súdu (ako výsledok hodnotenia dôkazov), by sa malo vytvárať na základe starostlivého uváženia a zhodnotenia jednotlivých dôkazov jednotlivo aj v ich komplexnosti tak, aby vychádzalo z pravidiel formálnej logiky. Podľa ustanovenia § 191 C.s.p. dôkazy súd hodnotí podľa svojej úvahy, a to každý dôkaz jednotlivo a všetky dôkazy v ich vzájomnej súvislosti, pritom starostlivo prihliada na všetko, čo vyšlo za konania najavo, včítane toho, čo uviedli sporové strany. Pri hodnotení dôkazov súd v zásade nie je obmedzovaný právnymi predpismi, ako má z hľadiska pravdivosti ten-ktorý dôkaz hodnotiť; uplatňuje sa teda zásada voľného hodnotenia dôkazov a len vo výnimočných prípadoch zákon súdu ukladá určité obmedzenia pri hodnotení dôkazov (napríklad § 192, § 193, § 205 C.s.p.). Kontrola výsledku hodnotenia dôkazov, ku ktorým dospel súd, sa uskutočňuje najmä prostredníctvom inštitútu odôvodnenia rozsudku upraveného v ustanovení § 220 ods. 2 C.s.p. Súd má povinnosť dbať na to, aby odôvodnenie rozsudku bolo presvedčivé a vyhovujúce najmä základnej požiadavke preskúmateľnosti. V posudzovanej veci súd prvej inštancie riadne zistil skutkový stav veci, aplikoval naň správny predpis a svoje rozhodnutie aj podrobne a presvedčivo odôvodnil; z odôvodnenia rozhodnutia presne, zrozumiteľne a určite vyplývajú v logickej nadväznosti as hodnotiacou väzbou k jednotlivým dôkazom skutkové zistenia, ktoré v súhrne vytvárajú skutkový nález súdu o zamietnutí žaloby z dôvodu premlčania. Okolnosti namietané žalobcom v odvolaní vo vzťahu k spôsobu vyhodnotenia vykonaných dôkazov nemajú za následok úvahu odvolacieho súdu, ktorá by nebola zhodná s v napadnutom rozhodnutí prezentovanou úvahou prvoinštančného súdu. V tejto súvislosti odvolací súd poznamenáva, že do práva na spravodlivý proces nepatrí právo strany sporu, aby sa všeobecný súd stotožnil s jej právnymi názormi, navrhovaním a hodnotením dôkazov, ani právo na to, aby bola strana sporu pred všeobecným súdom úspešná, tzn., aby sa rozhodlo v súlade s jej požiadavkami a ani právo strany sporu vyjadrovať sa k spôsobu hodnotenia ňou navrhnutých dôkazov súdom, prípadne sa dožadovať ňou navrhnutého spôsobu hodnotenia dôkazov. 17. Pokiaľ žalobca v odvolaní namietol, že napadnuté rozhodnutie spočíva na nesprávnom právnom posúdení veci (§ 365 ods. 1 písm. h/ C.s.p.), odvolací súd uvádza, že právnym posúdením je činnosť súdu, pri ktorej zo skutkových zistení vyvodzuje právne závery a aplikuje konkrétnu právnu normu na zistený skutkový stav. Nesprávnym právnym posúdením veci je omyl súdu pri aplikácii práva na zistený skutkový stav. O nesprávnu aplikáciu právnych predpisov ide vtedy, ak súd nepoužil správny právny predpis alebo, ak síce aplikoval správny právny predpis, nesprávne ho ale interpretoval alebo, ak zo správnych skutkových záverov vyvodil nesprávne právne závery. V posudzovanej veci s odvolaním sa na obsah už uvedeného odôvodnenia, odvolací súd považuje skutkové zistenia súdu prvej inštancie za úplné a ich právne posúdenie prvoinštančným súdom za správne. 18. Žalobca podal odvolanie voči napadnutému rozsudku v celom rozsahu, t. j. aj do výroku II. o náhrade trov konania, ale svoje odvolanie v tomto rozsahu vôbec neodôvodnil, z dôvodu ktorého odvolací súd osobitne nepreskúmaval vecnú a právnu správnosť rozsudku súdu prvej inštancie v uvedenom výroku, keď žalovaný odvolanie nepodal. Odvolací súd pripomína, že ide o konanie, v ktorom je súd viazaný žalobou, teda aj odvolací súd je viazaný rozsahom a dôvodmi odvolania (§ 379 C.s.p.). 19. O náhrade trov odvolacieho konania odvolací súd rozhodol po právnej stráne podľa § 396 ods. l, § 255 ods. 1 v spojení s § 262 ods. 1 a čl. 4 C.s.p. Žalovanému, ktorý mal v odvolacom konaní plný úspech, by patril nárok na náhradu trov odvolacieho konania v rozsahu 100 %, ale vzhľadom k tomu, že mu v odvolacom konaní žiadne trovy nevznikli (nevyjadril sa k odvolaniu žalobcu), odvolací súd mu nárok na náhradu trov konania nepriznal. 20. Záverom odvolací súd ešte poznamenáva, že rozhodol bez nariadenia pojednávania dôvodiac ustanovením § 378 ods. l, § 219 ods. 1, ods. 3, § 385 ods. l C.s.p. a už vyššie uvedenými dôvodmi. S dôrazom na to, že nedopĺňal dokazovanie, preto prípadne ďalšie tvrdenia prednesené stranami sporu na pojednávaní na odvolacom súde už nemohli mať vplyv na iné rozhodnutie odvolacieho súdu. Postačovalo preto preskúmanie veci na základe spisovej dokumentácie; strany sporu, predovšetkým odvolateľ ani nevzniesol žiadny presvedčivý dôkaz potvrdzujúci, že iba ústna časť pojednávania nasledujúca po výmene písomných stanovísk by mohla zaručiť spravodlivé konanie (porovnaj napr. rozhodnutie Európskeho súdu pre ľudské práva zo dňa 25.4.2002, č. 64336/01, vo veci Lino Carlos
VARELA ASSALINO proti Portugalsku; porovnaj tiež rozsudok Najvyššieho súdu Slovenskej republiky napr. vo veci vedenej pod sp.zn. 5 Cdo 218/2009, 3 Cdo 51/2011, 3 Cdo 186/2012, 7 Cdo 56/2011). 21. Odvolací súd prijal rozhodnutie jednohlasne (§ 3 ods. 9 zákona č. 757/2004 Z.z. o súdoch a o zmene a doplnení niektorých zákonov v znení účinnom od 1.5.2011; § 393 ods. 2 C.s.p.). Poučenie: Proti rozhodnutiu odvolacieho súdu je prípustné dovolanie, ak to zákon pripúšťa (§ 419 C.s.p.). Dovolanie je prípustné proti každému rozhodnutiu odvolacieho súdu vo veci samej alebo ktorým sa konanie končí, ak a) sa rozhodlo vo veci, ktorá nepatrí do právomoci súdov, b) ten, kto v konaní vystupoval ako strana, nemal procesnú subjektivitu, c) strana nemala spôsobilosť samostatne konať pred súdom v plnom rozsahu a nekonal za ňu zákonný zástupca alebo procesný opatrovník, d) v tej istej veci sa už prv právoplatne rozhodlo alebo v tej istej veci sa už prv začalo konanie, e) rozhodoval vylúčený sudca alebo nesprávne obsadený súd, alebo f) súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces (§ 420 C.s.p.). (1) Dovolanie je prípustné proti rozhodnutiu odvolacieho súdu, ktorým sa potvrdilo alebo zmenilo rozhodnutie súdu prvej inštancie, ak rozhodnutie odvolacieho súdu záviselo od vyriešenia právnej otázky, a) pri ktorej riešení sa odvolací súd odklonil od ustálenej rozhodovacej praxe dovolacieho súdu, b) ktorá v rozhodovacej praxi dovolacieho súdu ešte nebola vyriešená alebo c) je dovolacím súdom rozhodovaná rozdielne. (2) Dovolanie v prípadoch uvedených v odseku 1 nie je prípustné, ak odvolací súd rozhodol o odvolaní proti uzneseniu podľa § 357 písm. a) až n) (§ 421 C.s.p.). (1) Dovolanie podľa § 421 ods. 1 nie je prípustné, ak a) napadnutý výrok odvolacieho súdu o peňažnom plnení neprevyšuje desaťnásobok minimálnej mzdy; na príslušenstvo sa neprihliada, b) napadnutý výrok odvolacieho súdu o peňažnom plnení v sporoch s ochranou slabšej strany neprevyšuje dvojnásobok minimálnej mzdy; na príslušenstvo sa neprihliada, c) je predmetom dovolacieho konania len príslušenstvo pohľadávky a výška príslušenstva v čase začatia dovolacieho konania neprevyšuje sumu podľa písmen a) a b). (2) Na určenie výšky minimálnej mzdy v prípadoch uvedených v odseku 1 je rozhodujúci deň podania žaloby na súde prvej inštancie (§ 422 C.s.p.). Dovolanie len proti dôvodom rozhodnutia nie je prípustné (§ 423 C.s.p.). (1) Dovolanie sa podáva v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy. (2) Dovolanie je podané včas aj vtedy, ak bolo v lehote podané na príslušnom odvolacom alebo dovolacom súde (§ 427 C.s.p.). V dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh) (§ 428 C.s.p.). (1) Dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť spísané advokátom. (2) Povinnosť podľa odseku 1 neplatí, ak je a) dovolateľom fyzická osoba, ktorá má vysokoškolské právnické vzdelanie druhého stupňa,
b) dovolateľom právnická osoba a jej zamestnanec alebo člen, ktorý za ňu koná má vysokoškolské právnické vzdelanie druhého stupňa, c) dovolateľ v sporoch s ochranou slabšej strany podľa druhej hlavy tretej časti tohto zákona zastúpený osobou založenou alebo zriadenou na ochranu spotrebiteľa, osobou oprávnenou na zastupovanie podľa predpisov o rovnakom zaobchádzaní a o ochrane pred diskrimináciou alebo odborovou organizáciou a ak ich zamestnanec alebo člen, ktorý za ne koná má vysokoškolské právnické vzdelanie druhého stupňa (§ 429 C.s.p.). (1) Dovolanie prípustné podľa § 420 možno odôvodniť iba tým, že v konaní došlo k vade uvedenej v tomto ustanovení. (2) Dovolací dôvod sa vymedzí tak, že dovolateľ uvedie, v čom spočíva táto vada (§ 431 C.s.p.). (1) Dovolanie prípustné podľa § 421 možno odôvodniť iba tým, že rozhodnutie spočíva v nesprávnom právnom posúdení veci. (2) Dovolací dôvod sa vymedzí tak, že dovolateľ uvedie právne posúdenie veci, ktoré pokladá za nesprávne, a uvedie, v čom spočíva nesprávnosť tohto právneho posúdenia (§ 432 C.s.p.). Dovolací dôvod nemožno vymedziť tak, že dovolateľ poukáže na svoje podania pred súdom prvej inštancie alebo pred odvolacím súdom (§ 433 C.s.p.). Dovolacie dôvody možno meniť a dopĺňať len do uplynutia lehoty na podanie dovolania (§ 434 C.s.p.). V dovolaní nemožno uplatňovať nové prostriedky procesného útoku a prostriedky procesnej obrany okrem skutočností a dôkazov na preukázanie prípustnosti a včasnosti podaného dovolania (§ 435 C.s.p.).

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2025:1121209411.1 (dáta aktuálne k 15. 11. 2026). Záväzné je znenie zverejnené súdom.




